b'\n_START_ARTICLE_\nArmy Alpha\n_START_PARAGRAPH_\nArmy Alpha je skupinski test, ki ga je  skupaj s \xc5\xa1estimi \xc4\x8dlani odbora pripravil Robert Yerkes in s katerim so med prvo svetovno vojno testirali ve\xc4\x8dje \xc5\xa1tevilo voja\xc5\xa1kih nabornikov v Zdru\xc5\xbeenih dr\xc5\xbeavah Amerike. Prvi\xc4\x8d je bil predstavljen leta 1917 in sicer zaradi potrebe po sistemati\xc4\x8dni metodi ovrednotenja intelektualnega in \xc4\x8dustvenega delovanja vojakov. Test je ocenjeval "verbalne in numeri\xc4\x8dne sposobnosti, sposobnost sledenja navodilom in razumevanja podatkov". Rezultati testa Army Alpha so bili uporabljeni za dolo\xc4\x8danje vojakove sposobnosti slu\xc5\xbeenja, za razporeditev na poklicni polo\xc5\xbeaj in ocenitev njegovega potenciala za vodilne polo\xc5\xbeaje. Nepismeni ali tujejezi\xc4\x8dni vojaki so opravljali test Army Beta, enakovreden neverbalni izpit. Pomemben namen tega dodatnega testa Army Beta je bil dati tistim, ki so bili zaradi jezikovnih ovir omejeni, resni\xc4\x8dno prilo\xc5\xbenost, da poka\xc5\xbeejo svoje sposobnosti. _NEWLINE_Individualne preizkuse, kakr\xc5\xa1ni so bili nato uporabljani v vojski, so najprej testirali na skupinskih testih. Nobene osebe niso ozna\xc4\x8dili za manj inteligentno, dokler ni bil izveden podroben individualni psiholo\xc5\xa1ki test. Odkritih je bilo mnogo primerov du\xc5\xa1evnih motenj, ki so jih predali psihiatrom v preiskavo. Disciplinski primeri predani psihologom so bili vedno obravnavani individualno, enako je bilo z mo\xc5\xbemi, ki so imeli probleme z urjenjem ali tistimi, ki niso bili sprejeti v YMCA \xc5\xa1ole ali drugam. Army Alpha in Army Beta sta se prenehala uporabljati po prvi svetovni vojni.\n_START_SECTION_\nStruktura\n_START_PARAGRAPH_\nGlavni postopek testiranja, ki je bil razvit v skladu z voja\xc5\xa1kimi zahtevami, lahko na kratko opi\xc5\xa1emo takole: skupina nabornikov, katere velikost je dolo\xc4\x8dena s kapaciteto mest v izpitni sobi (variira med 100 in 500 mo\xc5\xbemi), je poslana v zgradbo za du\xc5\xa1evno testiranje. Prvi pomemben korak je oddelitev nepismenih. To so dosegli s tem, da so vsi mo\xc5\xa1ki, ki ne znajo brati in pisati ter tisti, ki imajo opravljen najve\xc4\x8d peti razred, stopili iz za\xc4\x8detne skupine. Preostali mo\xc5\xbeje so bili poslani v alfa sobo. Seveda jih je  med njimi kar nekaj, ki bodo kasneje morali re\xc5\xa1evati test Army Beta. Nepismeni so poslani naravnost v Army Beta sobo. _NEWLINE_Mo\xc5\xbeje, ki niso uspe\xc5\xa1no opravili alfa testa, so bili poslani na test beta iz razloga, da bi se izognili krivi\xc4\x8dnosti zaradi relativno slabega poznavanja angle\xc5\xa1kega jezika. Mo\xc5\xbeje, ki niso uspe\xc5\xa1no opravili Army Beta izpita, so bili napoteni na individualna preverjanja, kar je najbr\xc5\xbe najbolj primeren in ustrezen postopek med vsemi metodami, ki so na voljo. Ta napotitev na natan\xc4\x8dno individualno preverjanje je \xc5\xa1e en poskus, da bi se izognili krivicam \xe2\x80\x93 na eni strani iz razloga jezikovnega primanjkljaja ali zaradi naklju\xc4\x8dnih incidentov, nastalih pri skupinskem preverjanju._NEWLINE_"Army Alpha" je razdeljen na 8 testov. Obstaja tudi pet preizkusnih oblik testa \xe2\x80\x93 oblike 5, 6, 7, 8, 9. Podana vpra\xc5\xa1anja so razporejena po nara\xc5\xa1\xc4\x8dajo\xc4\x8di te\xc5\xbeavnosti. Voja\xc5\xa1ki novinci so pozvani, da na vpra\xc5\xa1anja odgovarjajo kakor hitro lahko.\n_START_SECTION_\nZgodovina\n_START_PARAGRAPH_\nPrvotni "Army Alpha" test je bil zasnovan na inteligentnostnih testih, ki jih je ustvaril Alfred Binet. Ko se je prva svetovna vojna za\xc4\x8dela \xc5\xa1iriti, je bilo o\xc4\x8ditno, da bi ustrezno izkori\xc5\xa1\xc4\x8dena \xc4\x8dlove\xc5\xa1ka mo\xc4\x8d, \xc5\xa1e bolj pa mo\xc4\x8d uma, zagotovila trdno zmago. Army Alpho je ustvarila skupina psihologov: Robert Yerkes, W. V. Bingham, Henry H. Goddard, T. H. Haines, Lewis Terman, G. M. Whipple, F. L. Wells. Vsak od njih je odboru prinesel veliko koli\xc4\x8dino materiala, ki je bil nato preu\xc4\x8den in uporabljen za izdelavo skupinskega testa ter kot material za "Vodi\xc4\x8da za izvajalce testov" individualnih preverjanj.  Teh sedem strokovnjakov na podro\xc4\x8dju prakti\xc4\x8dnih du\xc5\xa1evnih meritev je bilo izbranih poleti 1917 in sklicanih skupaj, da bi pripravili ali izbrali primerne metode. Skupina je delala mesec dni skoraj neprekinjeno, oblikovala, izbirala in prilagajala metode. \xc5\xa0e en mesec je bil namenjen temeljitemu testiranju metod v voja\xc5\xa1nicah, da bi lahko zagotovo potrdili njihovo vrednost, preden bi jih predali medicinskemu oddelku vojske. Rezultati so bili razveseljivi in metode so bile predane zdravniku general majorju avgusta 1917 ter bile takoj sprejete za uporabo v uradnih testiranjih. Uradni medicinski in\xc5\xa1pektor je izdal poro\xc4\x8dilo: "Nameni psiholo\xc5\xa1kega testiranja so (a) pomo\xc4\x8d pri izlo\xc4\x8danju du\xc5\xa1evno nesposobnih, (b) razvrstitev mo\xc5\xbe glede na njihovo du\xc5\xa1evno zmogljivost, (c) pomo\xc4\x8d pri izbiri pristojnih mo\xc5\xbe na odgovorne polo\xc5\xbeaje."_NEWLINE_Prvotno je obstajalo trinajst razli\xc4\x8dnih testov. Ti so bili s strani psihologov ocenjeni na podlagi njihove veljavnosti kot merilo inteligentnosti. Dani so bili izbranim skupinam, rezultati pa so bili med seboj primerjani z dolo\xc4\x8denimi merili. Posledi\xc4\x8dno so bili nekateri testi izlo\xc4\x8deni, saj niso izpolnjevali zahtev. Za vsak test je bila dana vrsta primerov pravilnih odgovorov.'